6. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΟΥ Αριθ.12274/784 της 28 Μαρτ./3 Απρ.  1958 Περί εκπληρώσεως υποχρεώσεων εξαγωγέων προς τους εν τη αλλοδαπή αντιπροσώπους των. Έχοντες υπ’ όψιν το άρθρ. 4 του Α.Ν. 1490/38 «περί ελέγχου του εξαγωγικού εμπορίου» ως τούτο ετροποποιήθη και συνεπληρώθη δια του άρθρ. 2 του Ν.Δ. 153/46, αποφασίζομεν: Ι.Οι εξαγωγείς εγχωρίων προϊόντων εις το εξωτερικόν εκτός των άλλων υποχρεώσεών των, οφείλουν όπως απαρεγκλήτως εκπληρούν αμελλητί τας έναντι των εις την αλλοδαπήν αντιπροσώπων των υποχρεώσεις των, είτε αύται είναι ρητώς συμπεφωνημέναι είτε είναι γενικώς παραδεδεγμέναι ως υφιστάμεναι. ΙΙ.Εξαγωγείς οίτινες έχουσι εκκρεμότητας με τους εις την αλλοδαπήν αντιπροσώπους των, υποχρεούνται, όπως εντός τριών μηνών από της δημοσιεύσεως της παρούσης εις την Εφημερίδα της Κυβερνήσεως εκπληρώσωσι ταύτας. ΙΙΙ.Η μη εκπλήρωσις των ανωτέρω υποχρεώσεων των εξαγωγέων προς τους εν τη αλλοδαπή αντιπροσώπους των, θα διώκεται κατά τας διατάξεις του Α.Ν. 1490/38 ως ετροποποιήθη δια του Ν.Δ. 153/46 και ισχύει σήμερον. Η παρούσα ης η ισχύς άρχεται από της δημοσιεύσεώς της δημοσιευθήτω δια της Εφημερίδος της Κυβερνήσεως. 